[{"text_idx": "#000003", "text": "Digwyddiad lansiad Undod ar Facebook"}, {"text_idx": "#000004", "text": "Am 11yb, ar 26ain mis Ionawr 2019, cynhelir cyfarfod cyhoeddus yn Yr Hen Goleg, Aberystwyth, gan fudiad newydd sy\u2019n arddel annibyniaeth radical i Gymru. Mae\u2019r grw\u0302p yn cyfarfod dan yr enw Undod ac yn barod i lenwi bwlch hanfodol o fewn y mudiad annibyniaeth, mewn gwlad sydd a\u0302 threftadaeth sosialaidd amlwg ac sydd \u2013 yn fwy dim \u2013 angen newid radical yn ei gwleidyddiaeth."}, {"text_idx": "#000005", "text": "Bydd y grw\u0302p yn pwysleisio\u2019r angen i annibyniaeth ymgorffori gwerthoedd a pholisi\u0308au a fydd yn gwneud gwahaniaeth sylweddol i ansawdd bywyd y mwyafrif o bobl. Mae\u2019n bwriadu ymgyrchu ar y materion allweddol sy\u2019n achosi dioddefaint ac anghyfiawnder yn y Cymru sydd ohoni, gan geisio gwireddu newid yn y presennol; fodd bynnag, bydd yn gweithredu ar sail y ddealltwriaeth mai rhyddid o\u2019r wladwriaeth Brydeinig adweithiol yw\u2019r unig beth all wir sicrhau ffyniant parhaol i gymunedau Cymru."}, {"text_idx": "#000006", "text": "Y gobaith yw y bydd y grw\u0302p yn derbyn cefnogaeth o bob rhan o Gymru a\u2019i phobl amrywiol, ac y bydd \u2013 yn ogystal a\u0302 chyfrannu at wleidyddiaeth ymarferol \u2013 yn denu cyfraniadau gan wneuthurwyr polisi, academyddion ac eraill sy\u2019n dymuno helpu i dychmygu a gwireddu Cymru annibynnol wir flaengar."}, {"text_idx": "#000007", "text": "Yn ogystal a\u0302 chefnogi undod rhyngwladol, bydd ffocws ar feithrin cydsafiad rhwng cymunedau yng Nghymru. Rhagdybiaeth sylfaenol yw\u2019r ffaith \u2013 er gwaethaf y symptomau gwahanol \u2013 bod cymunedau amrywiol Cymru yn wynebu heriau mawrion oherwydd cyfalafiaeth ddilyffethair."}, {"text_idx": "#000010", "text": "Ni allwn gadael ein pobl yn ysglyfaeth i\u2019r wladwriaeth Brydeinig lygredig, na chwaith caniata\u0301u i siofinyddiaeth wleidyddol elitaidd wreiddio yma. Ymhellach, mae datganoli wedi dangos ei bod yn analluog i\u2019n hamddiffyn rhag gormodedd y Tori\u0308aid."}, {"text_idx": "#000012", "text": "Felly dewch gyda ni, i gydsefyll \u2013 mewn Undod."}, {"text_idx": "#000014", "text": "Ni fydd eich cyfeiriad e-bost yn cael ei gyhoeddi. Mae'r meysydd gofynnol yn cael eu marcio *"}]